# MANIFEST DE LES INTÈRPRETS DE LLENGUA DE SIGNES I MEDIADORES COMUNICATIVES DEL SERVEI D’INTERPRETACIÓ D’ÀMBIT EDUCATIU POSTOBLIGATORI

Després d’una llarga lluita pels nostres drets i per la millora de les nostres condicions laborals, el dia **27 de gener del 2025**, les intèrpretes de llengua de signes (ILS) i les mediadores comunicatives (MECO) abaixem les mans. D’aquesta forma, comença la paralització del nostre servei durant dues setmanes, per la dignificació de la nostra professió!

Estem fartes de promeses que no arriben mai! Les millores que hem tingut al llarg d'aquests anys no han estat ni de bon tros les que ens pertanyen ni les que ens mereixem com a col·lectiu!

Durant el 2024 es va posar la nostra internalització sobre la taula. Una proposta que la mateixa secretària de l’Administració Pública, Alícia Corral, va respondre com “un clar impuls de la Llengua de Signes Catalana per una major integració a la nostra societat de la Comunitat Sorda i Sordcega”, a més a més d’admetre que “dona compliment a un dels objectius establerts en l’Addenda de la Llengua de Signes Catalana (LSC) al Pacte Nacional per la Llengua en el marc dels treballs del Consell Social de la Llengua de Signes Catalana, del qual tant el Departament d'Educació com aquesta Secretaria d'Administració i Funció Pública formen part”.

Segons l’anterior directora general d’Educació Inclusiva, Laia Asso, es va estar treballant amb Funció Pública per tal de dur a terme els passos necessaris per prestar el servei d’interpretació en Llengua de Signes Catalana des del mateix Departament. Establia que hi hauria una pròrroga de la nostra licitació amb la Fundació Pere Tarrés fins al desembre, per tal de fer un traspàs adequat al Departament a partir del gener del 2025.

I, això no és tot! El 6 de setembre, l’Administració pública confirma textualment que hi haurà la “internalització dels intèrprets de llengua de signes, amb incorporació de 18 places del perfil d’Intèrprets de Llengua de Signes Catalana als CREDA (Centre de Recursos Educatius per a Deficients Auditius)”.

Malauradament, com passa en tantes ocasions, arriba el canvi de govern i les promeses queden en l’oblit. Quan demanem reunir-nos amb el Departament, repetidament i per diferents vies, la resposta és un NO, deixant al marge l’oportunitat per dialogar.

Després d’aquests successos, ens sentim enganyades i menyspreades per la mateixa entitat que un dia ens va prometre un canvi, la Direcció General d’Educació Inclusiva (DGEI), que ha ignorat i banalitzat tots aquests anys d’esforços que han de culminar, en condició SINE QUA NON, amb la nostra internalització, perquè:

* Som EDUCACIÓ POSTOBLIGATÒRIA!
* Som EDUCACIÓ INCLUSIVA!

# PROU D’EXTERNALITZACIÓ!

Per aquest motiu, ens reiterem en les demandes que vam fer en l’última vaga, del 30 d’abril del 2024:

* Que passem a formar part del Departament d’Educació.
* Que es respectin els articles 6 i 7 de la llei 17/2010 de la Llengua de Signes Catalana en l’àmbit educatiu i docent.
* Que es faci efectiu el nou codi d’accessibilitat per a tota la comunitat educativa.
* Que hi hagi una millora en les condicions contractuals: salari digne, retribució de descansos i de les hores de preparació, remuneració justa de les substitucions, per la correspondència lloc de treball-titulació, per deixar de ser discontínues.
* Que puguem donar un servei educatiu de qualitat a l’alumnat amb sordesa que estudia a les nostres aules.
* Que puguem dignificar la nostra professió, som un recurs educatiu imprescindible per a la comunitat de Persones Sordes.
* Que es garanteixi el dret a l’accessibilitat a les famílies, docents i altres professionals amb sordesa, posant servei d’interpretació a reunions, claustres, formacions, seminaris i similars.

**Per fer-nos escoltar us convoquem el 28 de gener davant del Departament d’Educació (Via Augusta, 202, 226) a les 9:00 h i el 30 de gener al Palau de la Generalitat (Pl. Sant Jaume) a les 17:00 h.**

# NO SOM LLEURE, SOM EDUCACIÓ!!!

**ORGANITZA: AMB EL SUPORT DE:**

****